Návrh 
na vydanie súhlasu vlády SR so zmenou účelu použitia výdavkov  kapitoly Ministerstva práce, sociálnych vecí a rodiny SR z predchádzajúcich  rozpočtových rokov

Rozpočtovým opatrením č. 5/2011 z  29.3.2011 Ministerstvo financií SR  povolilo prekročiť limit výdavkov kapitoly Ministerstva práce, sociálnych vecí a rodiny SR, schválený zákonom č. 498/2010 Z. z. o štátom rozpočte na rok 2011, o sumu kapitálových výdavkov viazaných v predchádzajúcom rozpočtovom roku v súlade s § 8 ods. 6 zákona  č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 

Pre Národný inšpektorát práce   boli v rámci programu 07E Tvorba a implementácia politík (prvok 07E0402 Ostatná štátna správa)  účelovo určené  kapitálové výdavky v sume 155 000 €  na Rekonštrukciu školiaceho zariadenia Huty NIP Košice – investičná akcia č. 24895, rozpočtované na zdroji 1319). Stavba  začala so súhlasom MPSVR SR v roku 2010 spracovaním projektovej dokumentácie.  

V rámci úsporných opatrení, prijatých v súlade s uznesením vlády SR č. 805 zo 17. novembra 2010 k návrhu opatrení na zvýšenie efektívnosti fungovania verejného sektora a zlepšenia stavu verejných financií,  bola prehodnotená potreba nehnuteľného majetku štátu  a následne bolo školiace stredisko v správe Národného inšpektorátu práce v obci Huty (budova, pozemok) prehlásené za prebytočný majetok štátu, s ktorým sa nakladá v zmysle zákona č. 278/1993 Z. z. o správe majetku štátu v znení neskorších predpisov. V dôsledku toho sa s rekonštrukciou  školiaceho zariadenia Huty NIP KE  ďalej neuvažuje.

Národný inšpektorát práce má od roku 2009 vo svojej  správe aj účelové zariadenie - Vzdelávacie a rekreačné stredisko Malá Lučivná. V tomto zariadení sa zabezpečuje vzdelávanie, pracovné  porady a semináre nielen zamestnancov inšpektorátov práce, ale celého rezortu. Zariadenie využívajú na vzdelávanie zamestnancov i  mimorezortné organizácie. V období mimo realizácie  pracovných aktivít Vzdelávacie a rekreačné stredisko Malá Lučivná  poskytuje rekreačné služby pre zamestnancov rezortu práce, sociálnych vecí a rodiny, ich rodinných príslušníkov a zamestnancov iných ústredných orgánov štátnej správy. V zariadení  plánujeme od tohto roku  zabezpečovať i rekreačné pobyty pre deti z detských domovov.
V záujme zlepšenia poskytovaných služieb, zvýšenia bezpečnosti prostredia, lepšieho využitia možností, ktoré toto zariadenie a prostredie môže poskytovať, ako i z dôvodu  rozšírenia poskytovaných služieb aj na pobyty pre deti z detských domovov vo Vzdelávacom  a rekreačnom stredisku  Malá Lučivná,  Národný  inšpektorát  práce žiada  presunúť  kapitálové  výdavky  v sume 100 000 € z IA č. 24895 Rekonštrukcia školiaceho zariadenia Huty NIP KE na rekonštrukciu v súčasnosti nefunkčného ihriska a na čiastočnú rekonštrukciu  strediska v Malej Lučivnej. Na mieste nefunkčného ihriska na parcele č. 2792/1 bude vybudované multifunkčné ihrisko na volejbal, tenis a malý futbal, športový povrch ihriska bude z umelej trávy. Multifunkčné ihrisko, pieskovisko a hojdačky budú slúžiť na vyplnenie voľného času pre deti. Rekonštrukciou budovy  bude sfunkčnený jej suterén  vybudovaním  relaxačného centra.
Výdavky v sume  55 000 € navrhuje  Ministerstvo práce, sociálnych vecí a rodiny SR presunúť na  nevyhnutnú rekonštrukciu  jedálne v budove ministerstva  na Špitálskej ul. č. 4,6,8, ktorej  súčasný stav nezodpovedá požiadavkám na kultúru a hygienu stravovania (prvok 07E0301 Aparát ministerstva). 			
	Ministerstvo práce, sociálnych vecí a rodiny SR v súlade s § 8 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov  žiada  vládu SR o súhlas so zmenou účelu použitia kapitálových výdavkov, pôvodne rozpočtovaných na IA č. 24895 Rekonštrukcia školiaceho zariadenia Huty NIP KE v sume  155 000 € na   vybudovanie multifunkčného ihriska a na rekonštrukciu suterénu budovy  Vzdelávacieho a rekreačného strediska Malá Lučivná  v sume 100 000 € a na rekonštrukciu jedálne MPSVR SR na Špitálskej č.4,6,8 v sume 55 000 €. Rozpočtové prostriedky budú realizované v rámci programu 07E Tvorba a implementácia politík.